STANOVY

občianskeho združenia

Centrum vedy, výskumu, environmentálnej výchovy a vzdelávania Malá líška

Článok I.

**ZÁKLADNÉ USTANOVENIA**

1. Názov občianskeho združenia je Centrum vedy, výskumu, environmentálnej výchovy a vzdelávania Malá líška (CEVEV Malá líška).

2. Skratka: CEVEV Malá líška

3. Anglický názov CEVEV Malá líška: The Centre of Natural Sciences, Research and Environmental Education LITTLE FOX.

4. CEVEV Malá líška pôsobí na území Slovenskej republiky a vyvíja environmentálne aktivity aj v zahraničí, najmä v rámci Európskej únie.

5. CEVEV Malá líška je vzdelávacie, neziskové, nepolitické a nenáboženské občianske združenie.

6. Sídlo CEVEV Malá líška je Staré Hory 344, 976 02 Staré Hory.

Článok II.

**CIELE A PREDMET ČINNOSTI**

1. Hlavným cieľom CEVEV Malá líška je veda a výskum prírody, jej ekosystémov a životného prostredia a environmentálna, etická a globálna výchova, vzdelávanie a osveta pre všetky vekové skupiny a firmy ako aj šírenie myšlienok trvalo udržateľného života, uvedomelej skromnosti, zdravej výživy a zdravého životného štýlu.

2. Cieľom CEVEV Malá líška je taktiež:

1. ochrana životného prostredia a zlepšovanie jeho kvality,
2. chrániť a zveľaďovať životné prostredie, starať sa o jeho zložky, prvky, prírodné zdroje a ekosystémy v prospech trvalo udržateľného života,
3. napomáhať pri zabezpečovaní ekologickej rovnováhy, účinnej starostlivosti o životné prostredie a ochrany určeným druhom voľne rastúcich rastlín a voľne žijúcich živočíchov,
4. podporovať tradičné spôsoby obhospodarovania a údržby krajiny,
5. podporovať a zabezpečovať podmienky pre územný systém ekologickej stability, biologickú a krajinnú rozmanitosť, zachovanie prírodného a kultúrneho dedičstva,
6. rozvoj a realizácia vedy, výskumu a monitoringu prírody.

3. CEVEV Malá líška zabezpečuje napĺňanie svojich cieľov najmä nasledovnými činnosťami:

1. environmentálnymi výučbovými programami,
2. výletmi do prírody,
3. výchovno-vzdelávacími projektami,
4. dennými letnými tábormi a kurzami,
5. pobytovými programami ako sú napr. letné tábory, víkendové pobyty, tréningové kurzy a iné,
6. prezentáciou a propagáciou ochrany prírody a krajiny publikačnou činnosťou,
7. školeniami, prezentáciami a podujatiami pre učiteľov a širokú verejnosť,
8. environmentálnym vzdelávaním firiem,
9. aktivitami zameranými na starostlivosť a zveľaďovanie životného prostredia,
10. vypracúvaním, predkladaním a vykonávaním programov, opatrení a projektov ochrany biodiverzity, chránených častí prírody a starostlivosti o životné prostredie,
11. spracovaním a realizáciou dokumentov územného systému ekologickej stability, revitalizačných a renaturačných projektov,
12. navrhovaním a realizáciou programov, opatrení, úloh a projektov vedy, výskumu, monitoringu zameraných na biodiverzitu, starostlivosť o životné prostredie, ochranu prírody a krajiny,
13. environmentálnym poradenstvom,
14. konzultačnou činnosťou,
15. propagáciou a distribúciou publikácií, elektronických médií a ekoproduktov.

Článok III.

**Orgány CEVEV Malá líška**

1. Orgánmi CEVEV Malá líška sú:

1. Valné zhromaždenie ako jeho najvyšší orgán,
2. Výkonná rada ako jeho výkonný orgán,
3. Riaditeľ,
4. Výkonný riaditeľ.

Článok IV.

**Valné zhromaždenie CEVEV Malá líška**

1. Najvyšším orgánom CEVEV Malá líška je valné zhromaždenie. Valné zhromaždenie tvoria riadni členovia CEVEV Malá líška.

2. Valné zhromaždenie zvoláva výkonná rada CEVEV Malá líška najmenej jedenkrát za rok. Ďalej je výkonná rada povinná zvolať valné zhromaždenie v prípade, ak o to písomne požiada najmenej jedna polovica riadnych členov CEVEV Malá líška. Výkonná rada je povinná v takomto prípade zvolať valné zhromaždenie tak, aby sa konalo najneskôr do 30 dní odo dňa, kedy dôjde výkonnej rade písomná žiadosť o zvolanie valného zhromaždenia, podpísaná najmenej jednou polovicou riadnych členov CEVEV Malá líška a ktorá zároveň obsahuje aj program valného zhromaždenia.

3. Valné zhromaždenie sa zvoláva písomnou pozvánkou zaslanou elektronikou poštou na známu

e-mailovú adresu riadnych členov CEVEV Malá líška. Pozvánka musí obsahovať deň, miesto a hodinu konania valného zhromaždenia, program rokovania. Oznámenie o konaní valného zhromaždenia musí byť odoslané riadnym členom najmenej 10 dní pred dňom konania valného zhromaždenia.

4. Valné zhromaždenie rozhoduje o všetkých veciach CEVEV Malá líška, pokiaľ nebudú jej rozhodnutím alebo týmito stanovami zverené do kompetencie výkonnej rady CEVEV Malá líška.
Do výlučnej pôsobnosti valného zhromaždenia patrí:

1. rozhodovanie o zlúčení s iným občianskym združením a rozhodovanie o dobrovoľnom rozpustení (zániku) CEVEV Malá líška,
2. voľba a odvolávanie členov výkonnej rady CEVEV Malá líška,
3. voľba a odvolávanie riaditeľa CEVEV Malá líška.

5. Valné zhromaždenie je uznášaniaschopné, ak je prítomná aspoň nadpolovičná väčšina riadnych členov CEVEV Malá líška. Na prijatie uznesenia valného zhromaždenia je potrebná nadpolovičná väčšina prítomných členov.

6. Hlasovať na zasadnutí valného zhromaždenia CEVEV Malá líška môže každý riadny člen CEVEV Malá líška. Každý riadny člen má jeden hlas.

7. V prípade, že valné zhromaždenie nie je uznášaniaschopné ani 60 minút po uplynutí času konania zasadania, stáva sa valné zhromaždenie uznášaniaschopné bez ohľadu na počet prítomných riadnych členov CEVEV Malá líška. V takomto prípade sa takisto vyžaduje na prijatie uznesenia valného zhromaždenia nadpolovičná väčšina členov na tomto zhromaždení prítomných.

8. Rokovanie valného zhromaždenia vedie riaditeľ CEVEV Malá líška alebo výkonný riaditeľ CEVEV Malá líška.

Článok V.

**Výkonná rada CEVEV Malá líška**

1. Výkonná rada je výkonným orgánom CEVEV Malá líška. Výkonná rada sa skladá z riaditeľa, výkonného riaditeľa a ďalších členov výkonnej rady, pričom minimálny počet všetkých členov výkonnej rady je tri a maximálny počet je päť. Minimálne troch a maximálne štyroch členov výkonnej rady volí priamo valné zhromaždenie a jedným členom výkonnej rady je riaditeľ zvolený valným zhromaždením.

2. Členovia výkonnej rady zvolení valným zhromaždením si spomedzi seba zvolia výkonného riaditeľa. Uvedené sa netýka riaditeľa, ktorý je volený priamo valným zhromaždením, preto nemá právo voliť a byť volený za výkonného riaditeľa.

3. Výkonná rada rozhoduje nadpolovičnou väčšinou prítomných členov. Výkonná rada je uznášaniaschopná ak je prítomná aspoň nadpolovičná väčšina všetkých členov výkonnej rady.

4. Funkčné obdobie členov výkonnej rady je 2 roky. Člen výkonnej rady môže byť zvolený do funkcie aj opakovane.

5. Člen výkonnej rady sa môže vzdať funkcie, pričom vzdanie sa funkcie je účinné dňom doručenia oznámenia o vzdaní sa funkcie výkonnej rade elektronikou poštou na e-mailovú adresu CEVEV Malá líška.

6. Funkcia člena výkonnej rady zaniká smrťou člena výkonnej rady alebo dňom jeho odvolania z funkcie.

7. Rokovania výkonnej rady zvoláva riaditeľ, resp. výkonný riaditeľ a to podľa potreby, najmenej však jedenkrát za rok. Výkonná rada sa zvoláva pozvánkou zaslanou elektronikou poštou na známu
e-mailovú adresu člena CEVEV Malá líška.

8. Výkonná rada môže zasadať aj per-rolam, ak tak rozhodne riaditeľ alebo výkonný riaditeľ. Zasadanie per-rolam sa uskutočňuje tak, že riaditeľ alebo výkonný riaditeľ zašle návrh rozhodnutia výkonnej rady všetkým členom výkonnej rady a to buď e-mailom, poštou alebo iným elektronickým spôsobom umožňujúcim prenos písaného textu a zároveň uvedie aj lehotu, v ktorej sa má člen výkonnej rady vyjadriť. Člen výkonnej rady sa môže vyjadriť takisto elektronickými prostriedkami alebo telefonicky, pričom ak sa v stanovenej lehote nevyjadrí, platí, že nesúhlasí. Rozhodnutie výkonnej rady je prijaté ak s ním súhlasila väčšina všetkých členov výkonnej rady s hlasovacím právom.

9. Výkonná rada prerokováva a rozhoduje o všetkých otázkach, ktoré nie sú vyhradené valnému zhromaždeniu podľa článku IV, bod 4 stanov. Valné zhromaždenie môže svojim uznesením delegovať dočasne alebo trvale niektorú zo svojich rozhodujúcich právomocí na výkonnú radu.

10. Do právomoci výkonnej rady patrí najmä:

* 1. schvaľovanie rozpočtu a rozhodovanie o nakladaní s majetkom CEVEV Malá líška,
	2. schvaľovanie programu činnosti a projektov CEVEV Malá líška,
	3. prejednávanie a schvaľovanie správy o činnosti a hospodárení CEVEV Malá líška,
	4. schvaľovanie účtovnej závierky CEVEV Malá líška, ak podľa platných právnych predpisov je CEVEV Malá líška povinné závierku robiť,
	5. prijímanie nových členov CEVEV Malá líška a ich vylučovanie,
	6. vedenie členskej evidencie,
	7. pripravovať program činnosti a návrh rozpočtu, správy o činnosti a hospodárení a účtovnú závierku CEVEV Malá líška, ak podľa platných právnych predpisov je CEVEV Malá líška povinná takúto závierku vyhotoviť,
	8. organizovať činnosť CEVEV Malá líška,
	9. poverovať členov CEVEV Malá líška riešením a vykonávaním jednotlivých úloh,
	10. určovať odmeny členov za prácu a reprezentáciu v prospech CEVEV Malá líška,
	11. riadne hospodáriť so zvereným majetkom,
	12. zabezpečovať informovanosť členov o všetkých aktivitách v CEVEV Malá líška,
	13. voľba a odvolanie výkonného riaditeľa CEVEV Malá líška,
	14. rozhodovanie o zmene, doplnení a zrušení stanov CEVEV Malá líška,
	15. rozhodovanie o vymenovaní likvidátora CEVEV Malá líška,
	16. schvaľovanie ďalších interných dokumentov CEVEV Malá líška, a to najmä štatútu a disciplinárneho poriadku.

11. Výkonná rada rozhoduje o najdôležitejších otázkach hospodárenia CEVEV Malá líška v období medzi valnými zhromaždeniami a výkonom rozhodnutí zabezpečuje a rieši otázky súvisiace
s prevádzkou CEVEV Malá líška, napĺňaním jeho cieľov a vytváranie materiálnych, organizačných
a technických podmienok jeho prevádzkovania.

Článok VI.

**Riaditeľ a výkonný riaditeľ CEVEV Malá líška**

1. Riaditeľ a výkonný riaditeľ CEVEV Malá líška sú štatutárnymi zástupcami CEVEV Malá líška.

2. Výkonný riaditeľ je volený a odvolávaný výkonnou radou. Riaditeľ je volený a odvolávaný valným zhromaždením. Funkčné obdobie riaditeľa a výkonného riaditeľa je 2 roky. Riaditeľ a výkonný riaditeľ môžu byť zvolení do funkcie aj opakovane.

3. Hlasovať o zvolení alebo odvolaní riaditeľa a výkonného riaditeľa môžu aj dotknuté osoby.

4. Riaditeľ a výkonný riaditeľ konajú a podpisujú v mene CEVEV Malá líška samostatne.

5. Funkcia riaditeľa a výkonného riaditeľa CEVEV Malá líška sa skončí:

a) uplynutím funkčného obdobia, po tom čo bude zvolený nový riaditeľ alebo výkonný riaditeľ CEVEV Malá líška,

b) smrťou riaditeľ alebo výkonného riaditeľa CEVEV Malá líška,

c) odvolaním z funkcie riaditeľ alebo výkonného riaditeľa CEVEV Malá líška,

d) vzdaním sa funkcie riaditeľa alebo výkonného riaditeľa CEVV Malá líška.

6. Vzdaním sa funkcie výkonného riaditeľa CEVEV Malá líška alebo odvolaním z funkcie výkonného riaditeľa CEVEV Malá líška, neprestáva byť výkonný riaditeľ CEVEV Malá líška členom výkonnej rady CEVEV Malá líška.

7. Vzdaním sa funkcie riaditeľa alebo odvolaním z funkcie riaditeľa CEVEV Malá líška, prestáva byť riaditeľ CEVEV Malá líška členom výkonnej rady CEVEV Malá líška.

8. Riaditeľ a výkonný riaditeľ CEVEV Malá líška riadia a rozhodujú o všetkých veciach, ktoré nie sú týmito stanovami určené valnému zhromaždeniu a výkonnej rade CEVEV Malá líška a to najmä:

* 1. vykonáva rokovanie v mene CEVEV Malá líška navonok a podpisuje v mene CEVEV Malá líška

vo všetkých veciach CEVEV Malá líška v súlade s týmito stanovami,

* 1. vedie rokovanie valného zhromaždenia CEVEV Malá líška,
	2. riadi a organizuje rokovanie výkonnej rady CEVEV Malá líška, bežnej činnosti CEVEV Malá líška vrátane kontroly,
	3. môže písomne delegovať svoje právomoci na jednotlivých členov výkonnej rady alebo na iné osoby,
	4. vykonáva bežné hospodárenie v CEVEV Malá líška,
	5. reprezentuje CEVEV Malá líška vo vzťahu k tretím osobám,
	6. vykonáva práva a povinnosti v pracovnoprávnych vzťahoch voči zamestnancom CEVEV Malá líška.

Článok VII.

**Členstvo**

1. Členstvo v CEVEV Malá líška má dve formy: riadny člen a člen podporovateľ.

2. Členom CEVEV Malá líška môže byť fyzická osoba staršia ako 15 rokov alebo právnická osoba, ktorá súhlasí so stanovami a cieľmi združenia.

3. Členstvo vzniká na základe schválenia písomnej prihlášky záujemcu o členstvo výkonnou radou alebo rozhodnutím riaditeľa alebo výkonného riaditeľa rady CEVEV Malá líška. Prvými riadnymi členmi CEVEV Malá líška sa automaticky stávajú zakladajúci členovia združenia.

4. Riadny člen má právo:

1. byť informovaný o činnosti a zámeroch CEVEV Malá líška,
2. zúčastňovať sa valného zhromaždenia a hlasovať na ňom,
3. predkladať orgánom návrhy, podnety, pripomienky a sťažnosti a žiadať orgány CEVEV Malá líška o vyjadrenie k nim,
4. podieľať sa na praktickej činnosti združenia a využívať jeho majetok v súlade so stanovami CEVEV Malá líška,
5. zúčastňovať sa, po dohode s riaditeľom alebo výkonným riaditeľom CEVEV Malá líška bezplatne podujatí a aktivít.

5. Člen podporovateľ má právo:

1. byť informovaný o činnosti a zámeroch CEVEV Malá líška,
2. predkladať orgánom združenianávrhy, podnety, pripomienky a sťažnosti a žiadať orgány CEVEV Malá líška o vyjadrenie k nim,
3. podieľať sa na praktickej činnosti CEVEV Malá líška,
4. zúčastňovať sa po dohode s riaditeľom alebo výkonným riaditeľom CEVEV Malá líška podujatí a aktivít združenia so zľavou na vstupnom 10%.

6. Riadny člen má povinnosť:

1. dodržiavať stanovy a plniť uznesenia orgánov CEVEV Malá líška,
2. aktívne hájiť záujmy združenia, dodržiavať všetky vnútorné dohody a radou schválené vnútorné pravidlá CEVEV Malá líška, nepodnikať žiadne kroky, ktoré by boli v rozpore so záujmami CEVEV Malá líška,
3. platiť členské príspevky vo výške stanovenej výkonnou radou.

7. Člen podporovateľ má povinnosť:

1. aktívne hájiť záujmy združenia, nepodnikať žiadne kroky, ktoré by boli v rozpore so záujmami CEVEV Malá líška,
2. platiť členské príspevky vo výške stanovenej výkonnou radou.

8. Členstvo zaniká:

1. písomným prehlásením člena o vystúpení zo združenia, zaslaného poštou na adresu sídla CEVEV Malá líška alebo e-mailom na ekocentrum@malaliska.sk,
2. úmrtím alebo zánikom člena združenia,
3. zánikom CEVEV Malá líška,
4. doručením písomného rozhodnutia výkonnej rady o vylúčení člena združenia tomuto členovi. Také rozhodnutie môže výkonná rada vydať iba v prípade, že člen, i napriek jej písomnému napomenutiu, pokračuje v porušovaní stanov, či inak poškodzuje dobré meno CEVEV Malá líška.

Článok VIII.

**ZÁSADY HOSPODÁRENIA**

1. Zdrojom majetku CEVEV Malá líška sú najmä:

a) dotácie, dary, dobrovoľnícke príspevky, členské príspevky, verejné zbierky, príjmy z grantov, podiel zo zaplatenej dane,

b) výnosy z vlastného majetku,

c) príjmy z kultúrnej, spoločenskej a vzdelávacej činnosti CEVEV Malá líška,

d) z výnosov z vkladov CEVEV Malá líška,

e) príjmy z ostatných podujatí usporadúvaných CEVEV Malá líška,

f) príjmy z doplnkovej podnikateľskej činnosti (kúpy tovaru na účely jeho predaja konečnému spotrebiteľovi (maloobchod) alebo iným prevádzkovateľom živnosti (veľkoobchod)), ak ju CEVEV Malá líška vykonáva.

2. Majetok CEVEV Malá líška možno použiť výlučne iba za účelom dosiahnutia cieľov CEVEV Malá líška.

3. Hospodárenie CEVEV Malá líška sa riadi týmito stanovami, rozhodnutiami príslušných orgánov CEVEV Malá líška a platnými právnymi predpismi.

4. CEVEV Malá líška vedie účtovníctvo a výkazníctvo podľa platných právnych predpisov. Obchodným a účtovným rokom je kalendárny rok.

Článok IX.

**Zánik organizácie**

1. CEVEV Malá líška môže zaniknúť:

1. dobrovoľným rozpustením, alebo zlúčením s iným občianskym združením na základe uznesenia valného zhromaždenia CEVEV Malá líška,
2. právoplatným rozhodnutím Ministerstva vnútra SR o jeho rozpustení v zmysle ust. § 12 zákona č. 83/1990 Zb. o združovaní občanov v znení neskorších predpisov,
3. právoplatným rozhodnutím súdu v trestnom konaní.

2. Pri zániku CEVEV Malá líška sa vykoná majetkové vysporiadanie.

3. Výkonná rada menuje likvidátora, ktorý vykoná majetkové vysporiadanie CEVEV Malá líška a ktorý počas likvidácie vykonáva všetky práva a povinnosti štatutárneho zástupcu CEVEV Malá líška.

4. Majetkové vysporiadanie sa vykoná tak, že najskôr sa uhradia všetky splatné záväzky CEVEV Malá líška voči rozpočtu štátu a štátnym orgánom, orgánom samosprávy a tretím osobám a odmena likvidátora vrátane náhrady jeho hotových výdavkov.

5. So zvyškom majetku CEVEV Malá líška po jeho speňažení naloží likvidátor podľa rozhodnutia výkonnej rady.

Článok X.

**Záverečné ustanovenia**

1. CEVEV Malá líška môže na základe rozhodnutia valného zhromaždenia vydať na spresnenie niektorých svojich činností interné predpisy.

2. Otázky a podmienky CEVEV Malá líška, ktoré nie sú upravené týmito Stanovami sa riadia príslušnými predpismi najmä zákonom č. 83/1990 Zb. o združovaní občanov v jeho platnom znení.

3. Tieto stanovy nadobúdajú platnosť dňom ich prijatia a účinnosť dňom vzatia na vedomie Ministerstvom vnútra Slovenskej republiky.